OpenLLM-France/wikimedia huggingface dataset:
# Ràtio de Sharpe

La raó de Sharpe és una mesura de la prima d'una inversió. El 1994 va ésser redefinida per al seu propi autor, William Forsyth Sharpe, de la següent manera: la raó entre el valor esperat, la mitjana, de l'excés de rendiment de l'actiu i la desviació estàndard dels rendiments de l'actiu.
L'excés de rendiment es calcula prenent com a referència un actiu model o objectiu, en teoria lliure de risc, com per exemple certes emissions de deute públic o índex de tipus d'interès, com podria ésser l'Euribor.
La desviació estàndard és una mesura de la dispersió dels rendiments de l'actiu.
Abans de la revisió de 1994, els rendiments de l'actiu de referència es consideraven constants.
La Ràtio de Sharpe s'utilitza per conèixer si el rendiment d'una inversió compensa el risc d'aquesta inversió, és a dir, si el rendiment és funció del risc assumit.
En comparar dues inversions, cadascuna amb el seu valor esperat de rendiment contra un mateix model, la que té la Ràtio de Sharpe més elevada proporciona un major rendiment per a un mateix nivell de risc.
# Magatzem i restes del Molí d'oli Gomà

El Magatzem i restes del Molí d'oli Gomà és una obra modernista de Cervera (Segarra) protegida com a Bé Cultural d'Interès Local.

## Descripció

Situat molt a prop de la N-II, via d'accés i sortida del municipi. Edifici de planta rectangular que en origen tenia la planta allargassada, amb les obertures i els remats de les façanes dels extrems decorades amb maons. Aquesta fisonomía es va perdre amb l'enderrocament de l'any 1998, quan es va iniciar el projecte de construcció d'un bloc de pisos. Es conserva una part de l'edifici original que consta de dos cossos ben diferenciats, un d'un nivell i l'altre de dos. El primer, presenta una porta i un finestral d'amplada decreixent culminat per un arc rebaixat. L'obertura està emmarcada amb maó i en destaca un tester amb la mateixa amplada, de línies rectes i delimitat per pilastrons de maó. Adossat a aquest, s'alça l'altre cos, on s'hi conserva la inscripció Fábrica de aceites. Les obertures estan emmarcades amb maons, tant les d'arc de mig punt que trobem a la planta baixa -porta d'accés i obertures tapiades, com les de llinda plana del pis superior- amb algunes obertures que també estan tapiades. En ambdós casos la coberta és a dues aigües amb carener perpendicular a la façana principal. Al lateral de l'edifici, una reixa alçada respecte el terra, mitjançant un sòcol, delimita el terreny on se situa el molí d'oli i altres dependències de la fàbrica.

## Referències

* ↑ «Magatzem i restes del Molí d'oli Gomà». Inventari del Patrimoni Arquitectònic de Catalunya. Direcció General del Patrimoni Cultural. [Consulta: 31 maig 2021].
# Júpiter LXI

Júpiter LXI (designació provisional S/2003 J 19) és un satèl·lit natural retrògrad irregular del planeta Júpiter. Fou descobert l'any 2003 per un equip de la Universitat de Hawaii liderat per Brett J. Gladman el 2003.

## Característiques

S/2003 J 19 té un diàmetre d'uns 1,5 quilòmetres, i orbita Júpiter a una distància mitjana de 22,709 milions de km en 699,125 dies, a una inclinació de 166 º a l'eclíptica (167° a l'equador de Júpiter), en una direcció retrògrada i amb una excentricitat de 0,1961.
Podria pertànyer al grup de Carme, compost pels satèl·lits irregulars retrògrads de Júpiter en òrbites entre els 23 i 24 milions de km i en una inclinació d'uns 165 °.

## Denominació

S/2003 J 19 fou descobert per l'equip de Gladman el 6 de febrer de 2003 i la descoberta fou anunciada el 12 d'abril del mateix any. Com que la seva òrbita no ha estat confirmada, encara conserva la seva designació provisional que indica que fou el dinovè satèl·lit descobert al voltant de Júpiter l'any 2003.

## Vegeu també

* Júpiter
* Satèl·lits de Júpiter

### Referències

* ↑ «Natural Satellites Ephemeris Service», 08-01-2008.(anglès)
* ↑ URL de la referència: https://ssd.jpl.nasa.gov/?sat_phys_par. Data de consulta: 5 setembre 2020.
* ↑ IAUC 8125: S/2003 J 19 and S/2003 J 20 abril de 2003 (descobriment)(anglès)
* ↑ MPEC 2003-G64: S/2003 J 19 abril de 2003 (anglès))
# Júrhum

Júrhum o Júrham fou una antiga tribu àrab que va emigrar, segons la tradició, del Iemen a la Meca sota la direcció del seu xeic. La tribu va establir la seva autoritat a la Kaba en època preislàmica però en foren expulsats més tard pels Bakr ibn Abd-Manat del grup Khuzaa. Després desapareixen de les cròniques i la tradició i haurien esdevingut els Banu Lihyan.

## Vegeu també

* Nizar ibn Maadd ibn Adnan

## Bibliografia

* Caussin de Perceval, Armand Pierre. Essai sur l'histoire des Arabes avant l'islamisme: pendant l'époque de Mahomet, et jusqu'à la réduction de toutes les tribus sous la loi musulmane (en francès). Firmin Didot, 1847.
* Encyclopaedia of Islam, Brill Publishers, Leiden, s.v. «Djurhum».
# João Fernandes Lavrador

João Fernandes, conegut com a João Fernandes Lavrador (Regne de Portugal, c. 1453 - 1505) (que en portuguès significa «terratinent») va ser un navegant portuguès de finals del segle xv, conegut perquè es creu que va ser el primer explorador occidental conegut que cartografià les costes del nord-est d'Amèrica del Nord. No s'ha de confondre amb un altre explorador portuguès del mateix nom, João Fernandes, que va reconèixer la part interior de l'Àfrica junt al Sàhara occidental.

## Expedicions

Es creu que Fernandes, juntament amb Pêro de Barcelos, va ser qui va veure en primer lloc allò que avui es coneix com a Labrador el 1498. Fernandes cartografià les costes de sud-oest de Groenlàndia i les adjacents del nord-est de Nord-amèrica en aquest any de 1498 i va donar notícies d'això a Europa.A Fernandes li atorgaren moltes de les terres que havia descobert i se'l considera per això el primer terratinent europeu a Labrador. Per això, sovint s'afegeix al seu nom la paraula Lavrador.
En tornar de Groenlàndia es va embarcar cap a Bristol i va rebre una patent del rei Enric VII d'Anglaterra i el 1501 Fernandes va salpar de nou al descobriment de terres en el nom d'Anglaterra. Mai es va saber res d'ell.
La península de Labrador porta el seu nom. El gos Labrador retriever prové d'aquesta península, i doncs indirectament porta el seu nom.

## Referències

* ↑ Davies, A «Fernandes João» (en anglès, francès). Dictionary of Canadian Biography, Volume I (1000-1700), Data incorrecta.
* ↑ «João Fernandes Lavrador». A: Artigos de apoio Infopédia [en línia] (en portuguès). Porto: Porto Editora, 2003-2017.
* ↑ AA.VV. «Joao Fernandes | Portuguese explorer» (en anglès). Encyclopedia Britannica, 1988.
* ↑ Hiller, J.K. «The Portuguese Explorers» (en anglès, francès). Newfoundland and Labrador Heritage, 1998, 2004. [Consulta: 12 octubre 2017].
# Ken Downing

Ken Downing va ser un pilot de curses automobilístiques anglès que va arribar a disputar curses de Fórmula 1.
Ken Downing va néixer el 5 de desembre del 1917 a Chesterton, Staffordshire, Anglaterra i va morir el 3 de maig del 2004 a Montecarlo.

## A la F1

Va debutar a la tercera temporada de la història del campionat del món de la Fórmula 1, la corresponent a l'any 1952, disputant el 19 de juliol el GP de Gran Bretanya, que era la cinquena prova del campionat.
Ken Downing va arribar a participar en dues curses puntuables pel campionat de la temporada 1952, fent com a millor posició un novè lloc en la primera cursa.

## Resultats a la Fórmula 1

| Any | Equip | Xassís | Motor | 1 | 2 | 3 | 4 | 5 | 6 | 7 | 8 | Posició | Punts |
| 1952 | Connaught Engineering | Connaught | Lea-Francis | SUI | 500 | BEL | FRA | GBR 9 | ALE | HOL Ret | ITA | - | 0 |

### Resum

| Curses: | Victòries: | Pòdiums: | Poles: | Voltes ràpides: | Punts: |
| 2 | 0 | 0 | 0 | 0 | 0 |
# Julien Darui

Julien Darui (Oberkorn, 16 de febrer de 1916 - Dijon, 13 de desembre de 1987) fou un futbolista francès.

## Selecció de França

Va formar part de l'equip francès a la Copa del Món de 1938.

## Referències

* ↑ Julien Darui Arxivat 29-9-2007 a Wayback Machine.
* ↑ France – Trainers of First and Second Division Clubs Arxivat 31-5-2008 a Wayback Machine.
# Karaosmanoğlu

Karaosmanoğlu fou una família de notables otomans (després ayans) de Manisa. Van dominar el districte des de finals del segle xvii a la meitat del segle xix.
El primer destacat fou Kara Osman que el 1691 va ser encarregat de les confiscacions a la zona i va fer una gran fortuna. Va morir el 1706. La seva família va adoptar el cognom Othman Oghlu o Othman-zade (segons la transcripció aleshores).
El seu fill gran Mustafà va dirigir llavors la família. El 1739 va netejar la regió de bandits i després va donar suport al govern en diverses operacions, podent incrementar el seu poder i va esdevenir mutesellim de Sarukhan (1743) fins al 1754; degut a les queixes del poble fou executat.
El seu fill Ata Allah el va succeir com a mutesellim de Sarukhan fins que fou revocat per incompetent el 1761. Va morir el 1767 i el seu germà Ahmad Aga va prendre la direcció de la família i el 1769 va esdevenir voivoda d'Ak Hisar; fou destituït i nomenat voivoda d'Izmir i muhafiz de Sandjakburni, i el 1773 va obtenir un càrrec a palau; el 1776 fou multezim del sandjak mentre el seu germà Mehmed era mutesellim de Sarukhan; els seus bons serveis en la guerra contra Rússia (1787-1792) li van donar noves avantatges.
A partir d'aquí aquestes petites dinasties provincials van començar a ser conegudes com a ayans; els Karaosmanoğlu van estendre la influència i un membre va esdevenir mutesellim d'Aydın, i altres foren voivodes de Turgutlu, Menemem i Bergame; Hadjdji Huseyn fou nomenat muhafiz d'Izmir.
Més tard, sota el cap de família Ömer Aga, van afegir el càrrec de mutesellim d'Isparta i el de voivoda de Gelenbe i van esdevenir els més poderosos d'Anatòlia occidental i els seus caps eren dels homes més rics de l'imperi. Fou de les darreres famílies en ser atacada pel govern central.
Quan tot estava a punt, els serveis familiars contra la revolta grega del Peloponès ho va aturar. El 1829 van morir Ömer Agha, voivoda de Bergam, i Huseyn Agha mutesellim de Manisa i els seus càrrecs van revertir a l'estat.
La família es va adaptar als nou temps i alguns van fer carrera a l'administració. Eyyub Aga fou mutesellim de Manisa el 1833 i altre cop entre 1839 i 1842 i després caimacan d'Aydın (càrrec en el qual va morir el 1845). El seu germà Yakub Pasha fou diverses vegades governador d'Aydin (1833-1836, 1841 i 1845-1847). El darrer càrrec influent de la família fou Sadik Beg, fill d'Eyyub Aga, que fou caimacan d'Aydin, a la mort del qual (1861) la influència familiar es va esvair.
Més tard Khalil va lluitar contra els grecs a la guerra greco-turca, al front d'un grup de guerrillers, i va morir en combat el 23 de juny de 1919.

## Bibliografia

* M. Çağatay Uluçay, Kara Osman oğullarına ait bazı vesikalar.
# Karapanã

Els karapanã (també anomenats Muteamasa o Ukopinõpõna) són un grup ètnic originari de la selva del departament colombià de Vaupés i l'estat brasiler de Amazones, dispers pels rius Ti, Piraparaná i Papurí, de la conca del Vaupés. Al Brasil ocupen la Terra Indígena Alto Rio Negro, Médio Rio Negro I, Yauareté I i Yauareté II, Rio Cuieiras, pròxim a Manaus,i al es Áreas Indígenas Méria i Miratu.
En nheengatu, el nom karapanã significa "petit noctàmbul", una al·lusió a la seva autodesignació com müdea ("mosquits"). Encara que cada clan té el seu propi nom, tots es consideren "metges de la gran abella del riu" (riberoa paârâ ücomajâ). Segons el cens del 2005 hi havia 482 individus a Colòmbia i 111 al Brasil segons el cens del 2014.
Viuen en "maloques" o cases comunals wii, rectangulars, orientades d'orient a occident, amb sostre de dues aigües que aconsegueix 8 m d'altura.
La seva economia articula la agricultura itinerant, la pesca i la caça. El seu principal cultiu és la iuca amarga. Usen diversos instruments per a pescar: paranys o xarxes elaborades per ells, candelera i arc i fletxa.
Fabriquen "budares" o paelles per a torrar la farina de iuca i per a obtenir el "casabe"; espremedores; diferents canastres; flautes, trompetes, tambors i corones de plomes per a les cerimònies.
La seva llengua pertany a la branca oriental de la Família Tucano. Són una fratria exógama, que manté enllaços matrimonials amb altres de la regió, la qual cosa ha resultat en el multilingüisme de tota la població.

## Referències

* ↑ Karapana al web de l'ONIC
* ↑ Instituto Socioambiental. «Quadro Geral dos Povos».

## Bibliografia

* Metzger, Ronald (1978) "Carapana"; Aspectos de la Cultura Material de los Grupos Étnicos de Colombia I: 72-87. ILV. Lomalinda: Editorial Townsend.
# Katsarosita

La katsarosita és un mineral de la classe dels minerals orgànics que pertany al grup de la humboldtina. Rep el nom d'Īraklīs Katsaros (ΗΡΑΚΛΗΣ ΚΑΤΣΑΡΟΣ) (Làurion, 22 de desembre de 1969) qui ha dirigit com a guia un gran nombre de visites científiques de mostreig arqueològic i mineralògic a través de l'antic sistema miner de Làurion.

## Característiques

La katsarosita és un oxalat de fórmula química Zn(C₂O₄)·2H₂O. Va ser aprovada com a espècie vàlida per l'Associació Mineralògica Internacional l'any 2020, sent publicada en el mes d'abril de 2023. Cristal·litza en el sistema monoclínic.
Les mostres que van servir per a determinar l'espècie, el que es coneix com a material tipus, es troben conservades a les col·leccions de l'Institut für mineralogie und kristallographie de la Universitat de Viena (Àustria), amb el número de catàleg: hs13.977, i al museu mineralògic de Làurion (Grècia), amb el número de catàleg: t3201.

## Formació i jaciments

Va ser descoberta a la mina Esperanza, una de les mines de Kaminiza, situades al districte miner de Làurion (Àtica Oriental, Grècia). També ha estat descrita a Waitschach, al districte de Sankt Veit an der Glan (Caríntia, Àustria). Aquests dos indrets són els únics de tot el planeta on ha estat descrita aquesta espècie mineral.

## Referències

* ↑ «Katsarosite» (en anglès). Mindat. [Consulta: 23 març 2022].
* ↑ Giester, Gerald; Rieck, Branko; Lengauer, Christian L.; Kolitsch, Uwe; Nasdala, Lutz «Katsarosite Zn(C2O4)·2H2O, a new humboldtine-group mineral from the Lavrion Mining District, Greece». Mineralogy and Petrology, 117, 2, 01-06-2023, pàg. 259–267. DOI: DOI:10.1007/s00710-023-00810-9 [Consulta: 4 juliol 2023].
# Kermit (protocol)

Kermit és un protocol de transferència/gestió d'arxius d'ordinador i un conjunt d'eines de programari de comunicacions utilitzat principalment en els primers anys de la computació personal en la dècada del 1980, que proporciona un enfocament coherent de transferència d'arxius, emulació de terminals, programació de scripts, i conversió de conjunts de caràcters a través de molts maquinaris diferents i plataformes de sistemes operatius.

## Referències

* ↑ «Kermit and Xmodem -- A Comparison» (en anglès). Stuart Baker Software. Arxivat de l'original el 2006-05-15. [Consulta: 6 febrer 2010].

## Enllaços externs

* Kermit projecte a la Universitat de Colúmbia(anglès)
# Königsbrück

Königsbrück (alt sòrab: Kinspork) és un municipi alemany que pertany a l'estat de Saxònia. Es troba a 14 kilòmetres de Kamenz i a 27 kilòmetres al nord-est de Dresden

## Composició

Està formada pels llogarets de:
* Königsbrück, 3908 h.
* Gräfenhain, 418 h.
* Röhrsdorf, 163 h.

## Enllaços externs

* Web de la ciutat
# Joan Capdevila i Casals

Joan Capdevila i Casals (La Pobla de Lillet, Berguedà, 14 de març de 1853 - La Poble de Lillet, Berguedà, 15 de febrer de 1913), fou un director, compositor, violinista i organista català. Treballà com a organista a La Pobla de Lillet i com a director i primer violí a l'Orquestra La Poblatana en la mateixa localitat.
Va compondre gran nombre d'obres de música de ball com una Missa (1898) i una Simfonia (1899).

## Referències

* ↑ VILAR I TORRENS, Josep Maria. «Capdevila Casals, Joan.», Diccionario de la Música Española e Hispanoamericana. Madrid: SGAE, 1999-2002, vol. 3, p. 117..
# Pseudograndreefita

La pseudograndreefita és un mineral de la classe dels sulfats. Rep el seu nom per la seva estreta semblança amb la grandreefita.

## Característiques

La pseudograndreefita és un sulfat de fórmula química Pb₆(SO₄)F$_{10}$. És un rar fluorur sulfat de plom secundari, soluble en aigua. Cristal·litza en el sistema ortoròmbic. La seva duresa a l'escala de Mohs és 2,5. Va ser aprovada com a espècie vàlida per l'Associació Mineralògica Internacional l'any 1988.
Segons la classificació de Nickel-Strunz, la pseudograndreefita pertany a «07.B - Sulfats (selenats, etc.) amb anions addicionals, sense H₂O, amb cations grans només» juntament amb els següents minerals: sulfohalita, galeïta, schairerita, kogarkoïta, caracolita, cesanita, aiolosita, burkeïta, hanksita, cannonita, lanarkita, grandreefita, itoïta, chiluïta, hectorfloresita i sundiusita.

## Formació i jaciments

Va ser descoberta a la mina Grand Reef, situada al Canó Laurel, prop de Klondyke, localitat que pertany al comtat de Graham, a Arizona (Estats Units). Es tracta de l'únics indret d'arreu del planeta a on ha estat trobada aquesta espècie.

## Referències

* ↑ «Pseudograndreefite» (en anglès). Mindat. [Consulta: 10 juliol 2017].
# Sherman (Texas)

Sherman és una població dels Estats Units a l'estat de Texas. Segons el cens del 2009 tenia 38.407 habitants.

## Demografia

Segons el cens del 2000, Sherman tenia 35.082 habitants, 13.739 habitatges, i 8.820 famílies. La densitat de població era de 351,4 habitants per km².
Dels 13.739 habitatges en un 30,9% hi vivien nens de menys de 18 anys, en un 46,7% hi vivien parelles casades, en un 13,4% dones solteres, i en un 35,8% no eren unitats familiars. En el 30,4% dels habitatges hi vivien persones soles el 12,5% de les quals corresponia a persones de 65 anys o més que vivien soles. El nombre mitjà de persones vivint en cada habitatge era de 2,42 i el nombre mitjà de persones que vivien en cada família era de 3,01.
Per edats la població es repartia de la següent manera: un 24,6% tenia menys de 18 anys, un 13,1% entre 18 i 24, un 27,8% entre 25 i 44, un 19,3% de 45 a 60 i un 15,1% 65 anys o més.
L'edat mediana era de 34 anys. Per cada 100 dones de 18 o més anys hi havia 89,3 homes.
La renda mediana per habitatge era de 34.211$ i la renda mediana per família de 42.528$. Els homes tenien una renda mediana de 31.828$ mentre que les dones 23.363$. La renda per capita de la població era de 18.717$. Aproximadament el 9,6% de les famílies i el 13,3% de la població estaven per davall del llindar de pobresa.

## Poblacions més properes

El següent diagrama mostra les poblacions més properes.

## Referències

* ↑ «U.S. Gazetteer: 2000 and 1990». Oficina del Cens dels Estats Units, 10-07-2008.
* 1 2 3 «Fact Sheet- Sherman». American Fact Finder. Oficina del Cens dels Estats Units, 12-01-2010. Arxivat de l'original el 2020-02-14. [Consulta: 12 agost 2010].
* ↑ «Geographic Comparison Table- Sherman». American Fact Finder. Oficina del Cens dels Estats Units, 12-01-2010. Arxivat de l'original el 2011-06-06. [Consulta: 12 agost 2010].
# Georgina Campbell

Georgina Campbell (Maidstone, 12 de juny de 1992) és una actriu i model anglesa. Va guanyar el premi BAFTA TV 2015 a la millor actriu per Murdered by My Boyfriend (2014). És coneguda també pels seus papers a Broadchurch (2017), a l'episodi de Black Mirror «Hang the DJ» (2017) i a Bird Box Barcelona (2023).

## Trajectòria

Campbell és filla d'un pare jamaicà agent de policia i una mare anglesa professora. És la segona de tres filles. Després que els seus pares es divorciessin, va ser criada per la seva mare i el seu padrastre a Dartford. Campbell es va graduar amb un Bachelor of Arts en estudis cinematogràfics al Royal Holloway el 2014.
Als 16 anys, Campbell va ser descoberta al carrer per al seu primer paper com a Lucy a la websèrie del 2009 Freak. Després va tenir papers menors en sèries com Casualty, Holby City, Doctors i Death in Paradise. Tenia 22 anys quan va guanyar el premi BAFTA TV a la millor actriu per la seva interpretació d'Ashley Jones al telefilm de la BBC Three Murdered by My Boyfriend.
Més endavant, ha treballat a El rei Artús: La llegenda d'Excalibur (2017), en un episodi de His Dark Materials (2019) d'HBO, a El misteri d'El Cavall Cendrós (2020) i a Tothom m'odia (2021).

## Referències

* ↑ Juesas, María. «Quién es Georgina Campbell, la revelación de ‘Bird Box Barcelona’ que ya vimos en un episodio de ‘Black Mirror’ en Netflix» (en espanyol europeu). Fotogramas, 14-07-2023. [Consulta: 9 març 2024].
* ↑ «Crime drama wins big at Bafta TV awards» (en anglès). , 11-05-2015.
* ↑ Rooney, David. «‘Bird Box Barcelona’ Review: Spanish Spinoff of Netflix’s Horror Hit Pads Out a Thin Concept With Meager Gains» (en anglès americà), 10-07-2023. [Consulta: 9 març 2024].
* ↑ Saner, Emine. «Georgina Campbell: 'I wanted to be an air hostess, not an actor'» (en anglès britànic). The Guardian, 22-08-2016. Arxivat de l'original el 29 November 2022. [Consulta: 21 març 2022].
* ↑ Khaleeli, Homa. «Bafta winner Georgina Campbell: 'We wanted it to be truthful and real'» (en anglès britànic). The Guardian, 13-05-2015. Arxivat de l'original el 11 June 2019. [Consulta: 26 març 2018].
* ↑ «Georgina Campbell on TV's lack of diversity» (en anglès), 01-11-2015. [Consulta: 9 març 2024].
# Roland Reutenauer

Roland Reutenauer (Wingen-sur-Moder, Baix Rin, 1943) és un escriptor alsacià en francès. Estudià a la Universitat d'Estrasburg i treballà com a mestre a Wimmenau i a Westhoffen fins al 1999. És autor de poemes-assaig i el 1979 va rebre el Premi Artaud.

## Obres

* L'Equarrisseur aveugle (1975)
* Demain les fourches (1978)
* L'oeil de César (1981)
* Ombres donatrices (1984)
* Jours contés Liqueurs du dasein (1986)
* Graminées au vent (1988)
* Chronique des voyageurs sans retour (1991)
* Un jour ou l'autre (1998)
* Avant longtemps (2001)
* La rivière le chêne (2004)
* Périple et détours (2006)

## Enllaços externs

* Extracte biogràfic amb poemes Arxivat 2011-07-21 a Wayback Machine.
# Mantidactylus klemmeri

Mantidactylus klemmeri és una espècie de granota de la família dels mantèl·lids endèmica de Madagascar.
Està en perill d'extinció per la pèrdua del seu hàbitat natural.

## Referències

* Fordham et al (2006). Mantidactylus klemmeri. Llista Vermella de la UICN, Unió Internacional per a la Conservació de la Natura, 2006. Consultat el 5 gener 2008 (en anglès). (anglès)